Pa, seun swaar gestraf ná moord oor bokSchalk Myburgh en sy seun, ook Schalk, in die beskuldigdebank van die hooggeregshof in Pretoria. (Foto: SA Polisie) Schalk Myburgh (52) en sy seun, ook Schalk (29), is Dinsdag ŉ swaar tronkstraf opgelê nadat hulle ŉ man in 2015 vermoor en daarna probeer aanvoer het dat hulle aangeval is. Die vonnis in die hooggeregshof in Pretoria spruit uit ŉ voorval in Desember 2015, toe Rickson Morake Mavula en sy drie kinders met hul voertuig na ŉ dam by Sanddrift naby Brits gery het. Een van Mavula, ŉ boer van die omgewing, se bokke het in die dam verdrink. “Die Mavulas was besig om hul bok te kry, toe twee mans hulle genader en hul weg versper het deur hul voertuig voor die gesin se motor te parkeer. Mavula is van die diefstal van die bok beskuldig en aangerand,” het kol. Adéle Myburgh (geen verwantskap), polisiewoordvoerder in Noordwes, gesê. “Mavula het tydens die aanranding op die grond geval en een van die beskuldigdes, Schalk Myburgh jr. het in die voertuig geklim en bo-oor Mavula gery. Hulle het Mavula bewegingloos agtergelaat en is na ŉ nabygeleë plaas waar hulle die gebeure aan die eienaar oorvertel het.” Volgens die polisie is die Myburghs die volgende dag na die Brits-polisiestasie, waar hulle aangevoer het dat ŉ groep van minstens 10 mense hulle aangeval het. Daar is tydens die ondersoek bevind dié storie is versin. “Die twee is gevolglik op Sondag 10 Januarie 2016 in hegtenis geneem danksy getuienis deur Mavula se 15-jarige seun wat die voorval aanskou het,” het kol. Myburgh gesê. Die Myburghs is op 20 September vanjaar skuldig bevind aan moord. Vyf jaar van Schalk sr. se 22 jaar lange vonnis is opgeskort en drie jaar van Schalk jr. se vonnis van 22 jaar tronkstraf is opgeskort op voorwaarde dat hulle nie weer skuldig bevind word aan enige misdryf wat ŉ element van geweld bevat nie, het die polisie in ŉ verklaring gesê. Die polisiehoof in Noordwes, lt.genl. Baile Motswenyane, het die vonnisse verwelkom en die ondersoekspan bedank vir hul deeglike werk. “Ons gaan voort om hard te werk om te verseker dat misdadigers en diegene wat die reg in eie hande neem voor stok gekry word. “Die vonnis gaan ongetwyfeld ŉ boodskap uitstuur dat diegene wat eiemagtig optree nie geduld gaan word nie,” het Motswenyane gesê.